Inwoner van Pellsrus deur weerlig gedood | News24
Inwoner van Pellsrus deur weerlig gedood
'n Bekende inwoner van Pellsrus in Jeffreysbaai is verlede Donderdagoggend op pad na sy werk deur weerlig getref.
Wayne Meyer (47), het in St. Francisstraat geloop en was naby Buco op pad na Pick 'n Pay toe die straal die bopunt van sy sambreel raakgeslaan en die stroom deur die sambreelsteel na sy hand gelei is.
Volgens die leraar van Emmanuel-gemeente, past. Gerrie Kriek, was hy 'n "kosbare diamant" in die gemeente en het hy vroeër in die jaar gesê sy vaste voorneme vir 2016 was om geen kerkdiens te mis nie. Hy was baie betrokke by sy kerk en het in sy vryetyd verskeie teologiese kursusse suksesvol deurloop.
Daar word van hom gesê dat hy meesal saamrygeleenthede van die hand gewys het, omdat hy liewer wou "loop en bid."
Hy het hard gewerk om sy seun met sy universiteitstudies finansieel by te staan. Sy dogter is op hoërskool.